Żewġ Somali mingħajr indirizz fiss ġew akkużati quddiem il-Maġistrat Ian Farrugia li l-Ħadd li għadda, kmieni filgħodu, b’serq aggravat u li ħadu s-somma ta’ €300 u mobajl tal-għamla Samsung minn fuq il-persuna ta’ Ahmed Helmi Elsayed ta’ nazzjonalità Eġizzjana. Abdulkadir Ahmed Mohammed ta’ 32 sena u Mustafa Mohamud Mohamed ta’ 31 sena, t-tnejn minn Mogadishu tressqu l-Qorti fejn allegatament f’dan il-każ hemm involuti żewġ Somali oħra li pero ħarbu mill-kustodja tal-Pulizija. Sadanittant Mohamud Mohamed ġie mixli wkoll li nġurja li hedded lill-Pulizija bil-ħsieb li jbeżża’ fejn allegatament huwa qalilhom li kien se jgħid lill-Prim Ministru Joseph Muscat biex itajjarhom minn fejn huma. Is-Somali ġew akkużati wkoll li mingħajr il-ħsieb li joqtlu jew li jqiegħdu l-ħajja tal-vittma Eġizzjan f’periklu ċar, kkaġunawlu fertiti ħfief. Huma ġew akkużati wkoll li kisru l-paċi pubblika u li għexu ħajja ta’ vagabundaġġ u li saru reċidivi. Mustafa Mohamud Mohammed waħdu ġie mixli wkoll li fil-ħin tar-reat, bejn l-4.30am u l-5.30am. ġarr sikkina bla liċenzja, u li kien fis-sakra f’post pubbliku. Ġie mixli wkoll li dak inhar tar-reat bejn id-9.00am u l-11.00am fl-isptar Mater Dei hedded lill-kuntistabbli tal-Pulizija Wayne Briffa waqt il-qadi ta’ dmirijietu bl-iskop li jbeżżgħu. Ġie mixli wkoll li ma obdiex l-ordnijiet leġittimi tal-Pulizija u li ndaħħallu fil-qadi ta’ dmirijietu. Fil-bidu li tressqu l-Qorti, wieħed mill-akkużżati, Abdulkadir Ahmed Mohammed qal li ma riedx Avukat jiddeffendih għaliex huwa ma għamel xejn u talab għal aktar minn darba biex jitla’ jixhed il-vittma taħt ġurament biex jgħix il-verità. Dan beda jgħid lill-Qorti li hu ma kienx involut fis-serqa. Il-Qorti ordnat li għal waqt il-preżentata biss iż-żewġ akkużati għandhom jiġu difiżi mill-Avukat tal-Għajnuna Legali Fransina Abela. Il-Prosekuzzjoni tmexxiet mill-Ispettur Joseph Xerri.